eksogami
Store norske leksikon,Samfunn,Samfunnsfag,Antropologi,Fagbegreper i antropologi,Slektskap, familie og ekteskap
Eksogami er ekteskapspraksiser, eller normer og regler, som tilsier at ekteskap bare bør finne sted mellom personer tilhørende ulike grupper. Det er det motsatte av endogami, som betyr at personer som inngår ekteskap kan eller bør tilhøre samme gruppe.
Hva slags grupper det er snakk om, avhenger av den sosiale konteksten som beskrives. Ofte vil det være slektskapsgrupper, som for eksempel ættelinjer eller klaner, men det kan også dreie seg om lokalsamfunn, kaster, klasser eller andre typer grupper. Dermed blir det også av og til mulig å beskrive de samme ekteskapene både som eksogame og endogame, avhengig av hva slags typer grupper vi vurderer dem i forhold til. Hvis lokalsamfunn består av mennesker tilhørende ulike klaner, går det for eksempel fint an å kombinere klan-eksogami med lokalsamfunns-endogami. Les mer i Store norske leksikon endogami ekteskap